UREDBA KOMISIJE (EU) 2023/129

оd 18. siječnja 2023.

o izmjeni Priloga II. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za azoksistrobin, prosulfokarb, sedaksan i valifenalat u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a),

budući da:

(1) Maksimalne razine ostataka (MRO) za azoksistrobin, prosulfokarb, sedaksan i valifenalat utvrđene su u Prilogu II. Uredbi (EZ) br. 396/2005.

(2) Komisija za Codex Alimentarius donijela je 14. prosinca 2021. nove maksimalne razine ostataka iz Codexa (CXL) za azoksistrobin u guavi i za valifenalat u luku, ljutici, rajčicama i patlidžanima (2).

(3) U skladu s člankom 5. stavkom 3. Uredbe (EZ) br. 178/2002 Europskog parlamenta i Vijeća (3), ako postoje ili će ubrzo biti doneseni međunarodni standardi, potrebno ih je uzeti u obzir pri izradi i prilagodbi propisa o hrani, osim ako bi takvi standardi ili njihovi odgovarajući dijelovi bili neučinkovito ili neprikladno sredstvo za ispunjenje legitimnih ciljeva propisa o hrani, ili ako je to znanstveno opravdano, ili ako bi oni doveli do različite razine zaštite od one koja je određena kao primjerena u Uniji. Nadalje, u skladu s člankom 13. točkom (e) te uredbe, Unija bi trebala promicati dosljednost između međunarodnih tehničkih standarda i propisa o hrani, pritom osiguravajući da se ne umanji visoka razina zaštite koju je donijela Unija.

(4) Europska agencija za sigurnost hrane („Agencija”) ocijenila je CXL-e predložene za azoksistrobin u guavi i za valifenalat u luku, ljutici, rajčicama i patlidžanima te zaključila da su sigurni za potrošače u Uniji (4). U pogledu predloženih CXL-a Unija nije izrazila zadrške (5) , (6) Odboru Codexa za ostatke pesticida.

(5) Stoga je primjereno uvrstiti navedene CXL-e u Uredbu (EZ) br. 396/2005 kao MRO-e. U okviru ocjene predloženog CXL-a za valifenalat u rajčicama dostavljen je dovoljan broj ispitivanja ostataka te je Agencija zaključila da su ti podaci dostatni za predmetne uporabe. Stoga je primjereno izbrisati odgovarajuću bilješku u Uredbi (EZ) br. 396/2005 te pritom istaknuti potrebu za dodatnim podacima.

(6) Kad je riječ o azoksistrobinu, podnesen je zahtjev za izmjenu postojećih MRO-a za sjemenke uljane repice i sjemenke lana u skladu s člankom 6. stavkom 1. Uredbe (EZ) br. 396/2005. U pogledu prosulfokarba takav je zahtjev podnesen za začinsko bilje i jestive cvjetove. U pogledu sedaksana takav je zahtjev podnesen za krumpir.

(7) U skladu s člankom 8. Uredbe (EZ) br. 396/2005 dotične države članice ocijenile su sve te zahtjeve i Komisiji dostavile izvješća o ocjeni.

(8) Agencija je ocijenila zahtjeve i izvješća o ocjeni, posebno ispitavši rizike za potrošače i, prema potrebi, za životinje te je dala obrazložena mišljenja o predloženim MRO-ima (7). Ta je mišljenja dostavila podnositeljima zahtjeva, Komisiji i državama članicama te ih učinila dostupnima javnosti.

(9) U pogledu azoksistrobina u sjemenkama lana Agencija je zaključila da dostavljeni podaci nisu dovoljni za izmjenu postojećeg MRO-a. Stoga nije primjereno izmijeniti taj MRO.

(10) U pogledu svih ostalih izmjena MRO-a koje su podnositelji zahtjeva zatražili za azoksistrobin, prosulfokarb i sedaksan Agencija je zaključila da su svi uvjeti u pogledu potpunosti dostavljenih podataka ispunjeni i da su izmjene MRO-a koje su zatražili podnositelji zahtjeva prihvatljive u pogledu sigurnosti potrošača na temelju procjene izloženosti potrošača za 27 specifičnih europskih potrošačkih skupina. Tim je zaključkom Agencija uzela u obzir najnovije informacije o toksikološkim svojstvima tvari. Opasnost od prekoračenja prihvatljivog dnevnog unosa ili akutne referentne doze nije utvrđena ni pri dugoročnom izlaganju tim tvarima konzumiranjem svih prehrambenih proizvoda koji ih mogu sadržavati ni pri kratkoročnom izlaganju zbog konzumiranja velike količine predmetnih proizvoda.

(11) U pogledu prosulfokarba u začinskom bilju i jestivim cvjetovima Agencija je u okviru preispitivanja postojećih MRO-a za prosulfokarb u skladu s člankom 12. Uredbe (EZ) br. 396/2005 (8) već bila utvrdila da određene informacije o ispitivanjima ostataka nisu dostupne. Stoga su Uredbom Komisije (EU) br. 777/2013 (9) zatraženi dodatni podaci o ostacima kako bi se potvrdio privremeni MRO od 0,05 mg/kg za tu aktivnu tvar u tim proizvodima. U okviru novog zahtjeva za izmjenu MRO-a za prosulfokarb u začinskom bilju i jestivim cvjetovima predložene su nove uporabe i nova ispitivanja ostataka te je Agencija zaključila da su ti podaci dostatni za predmetne uporabe i da idu u prilog novom višem MRO-u. Stoga je primjereno izmijeniti MRO i izbrisati odgovarajuću bilješku u Uredbi (EZ) br. 396/2005 te pritom istaknuti potrebu za dodatnim podacima.

(12) Na temelju znanstvenog izvješća i zaključaka Agencije te uzimajući u obzir relevantne čimbenike iz članka 14. stavka 2. Uredbe (EZ) br. 396/2005 predložene izmjene MRO-a ispunjavaju uvjete iz članka 14. stavka 2. Uredbe (EZ) br. 396/2005.

(13) Uredbu (EZ) br. 396/2005 trebalo bi stoga na odgovarajući način izmijeniti.

(14) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilog II. Uredbi (EZ) br. 396/2005 mijenja se u skladu s Prilogom ovoj Uredbi.

Članak 2. Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 26. veljače 2023. u pogledu svih predloženih MRO-a.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 18. siječnja 2023. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Report of the 44th Session of the Codex Alimentarius Commission (Izvješće s 44. sjednice Komisije za Codex Alimentarius (REP21/CAC) https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf.

(3) Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.).

(4) Scientific support for preparing an EU position for the 52nd Session of the Codex Committee on Pesticide Residues (CCPR) (Znanstvena potpora za pripremu stajališta EU-a za 52. sjednicu Odbora Codexa za ostatke pesticida (CCPR). EFSA Journal 2021.;19(8):6766.

(5) European Union comments on Codex CX/PR 21/52/5(REV) (Primjedbe Europske unije na Codex CX/PR 21/52/5(REV)): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf.

(6) Report of the 52nd session of the Codex Committee on Pesticide Residues REP21/PR (Izvješće s 52. sjednice Odbora Codexa za ostatke pesticida REP21/PR): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf.

(7) Znanstvena izvješća Europske agencije za sigurnost hrane (EFSA) dostupna su na internetu: http://www.efsa.europa.eu.

Reasoned Opinion on the modification of the existing maximum residue levels for azoxystrobin in rapeseeds and linseeds (Obrazloženo mišljenje o izmjeni postojećih maksimalnih razina ostataka za azoksistrobin u sjemenkama uljane repice i sjemenkama lana). EFSA Journal 2022.;20(1):7051.

Reasoned Opinion on the modification of the existing maximum residue levels for prosulfocarb in herbs and edible flowers (Obrazloženo mišljenje o izmjeni postojećih maksimalnih razina ostataka za prosulfokarb u začinskom bilju i jestivim cvjetovima). EFSA Journal 2022.;20(5):7334.

Reasoned Opinion on the modification of the existing maximum residue level for sedaxane in potatoes (Obrazloženo mišljenje o izmjeni postojeće maksimalne razine ostataka za sedaksan u krumpiru). EFSA Journal 2022.;20(6):7371.

(8) Znanstvena izvješća Europske agencije za sigurnost hrane (EFSA) dostupna su na internetu: http://www.efsa.europa.eu.

Reasoned Opinion: Review of the existing maximum residue levels (MRLs) for prosulfocarb according to Article 12 of Regulation (EC) No 396/2005 (Pregled postojećih maksimalnih razina ostataka (MRO) za prosulfokarb u skladu s člankom 12. Uredbe (EZ) br. 396/2005). EFSA Journal 2011.; 9(8):2346.

(9) Uredba Komisije (EU) br. 777/2013 оd 12. kolovoza 2013. o izmjeni priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka klodinafopa, klomazona, diurona, etalfluralina, joksinila, iprovalikarba, maleinskog hidrazida, mepanipirima, metkonazola, prosulfokarba i tepraloksidima u ili na određenim proizvodima (SL L 221, 17.8.2013., str. 1.).